"Skrædderen
Inde i Hareskovene står dette kæmpestore, meget smukke og flere hundrede år gamle egetræ.
Træet hedder Skrædderen, og det står i den del af Hareskovene, der kaldes Jonstrup Vang.
Skrædderen er det største træ i Hareskovene. Ingen ved præcist, hvor gammelt det er: Men et forsigtigt gæt er mellem 500-600 år. Det vil sige, at Skrædderen nok har været et fint, lille træ, dengang Columbus opdagede Amerika så det træ har virkelig levet, mens Verden er blevet forandret.
Hjem for masser af liv
Skrædderen har for mange år siden mistet en stor gren, og det har betydet, at svampe og smådyr gennem tiden har kunnet udhulet træet. Derfor er det nu levested for en masse dyr. Nogle år bor der hvepse inde i maven på træet og andre år er det solsorte og flagermus, som etablerer sig derinde.
Ikke langt fra Skrædderen stod der i sin tid et søstertræ, der havde navnet Skræddermadammen og var en seksstammet eg. Skræddermadammen er for længst forsvundet, men heldigvis står Skrædderen der stadig og vil blive glad for et besøg.
Jonstrup Vang og resten af Hareskovene er udpeget som urørt skov, hvor den kommercielle skovdrift er ved at blive udfaset, og hvor naturen bliver genoprettet. ”Skrædderen” skal selvfølgelig aldrig fældes, og træet vil blive lige så gammelt, som naturen tillader det. 
Træet har haft en hovedrolle i en julekalender
Mange fik i løbet af december 2023 træet hjem i stuerne, da det havde en fremtrædende rolle i TV 2’s julekalender, Valdes Jul. I julekalenderen blev træet kaldt Modertræet, som står ude i Den Forbudte Skov."
OSM snapshot date: 2025-12-14T02:16:23Z
POI name: Skrædderen
POI types: historic-monument
 #organicmaps ios 2025.12.22-1-ios